AlexejDobrolubov/national_council_slovak_2010 huggingface dataset:
90. schôdza NR SR - 7.deň - A. dopoludnia
Dátum: 2023-05-11
Poslanec: Klus, Martin (-)
Druh vystúpenia: Vystúpenie s faktickou poznámkou

89. Ďakujem pekne, pán podpredseda. Samozrejme, budem reagovať na pána poslanca Dostála. Ako už sme uňho zvyknutý, tak vypichol tie najpodstatnejšie veci a ja som tak isto v šoku, že v čase, kedy pomerne značná časť spoločnosti žiada, aby sme § 363 vypustili alebo aspoň zreformovali tak, aby naozaj sa vrátil k tej pôvodnej podstate, o ktorej pán poslanec Dostál hovoril, tu máme návrh, ktorý vlastne tento paragraf ešte rozširuje a umožňuje, presne ako bolo už spomínané v tejto diskusii, inštitúcii a konkrétne jednému človeku v podstate prevziať do rúk akúkoľvek možnosť rozhodovať o vine alebo nevine, keďže toto rozhodnutie sa vlastne zrealizuje tak, aby sa o tomto nemohlo rozhodovať v procese súdov a tým sa podľa nášho názoru v mnohých podrýva vlastne systém právneho štátu. Mne nedá sa neopýtať pána poslanca Dostála a aj na jeho názor, či vôbec si myslí, že je ešte reformovateľný § 363 a všeobecne Generálna prokuratúra ako taká a či by sme sa nemali vrátiť k tej myšlienke, o ktorej sa tu hovorí už niekoľko rokov, a teda, že či by sme nemali zaviesť systém podobný v Českej republike, v ktorom už Generálnu prokuratúru sovietskeho typu nepoznajú. Ďakujem pekne.
90. schôdza NR SR - 1.deň - B. popoludní
Dátum: 2023-05-02
Poslanec: Klus, Martin (-)
Druh vystúpenia: Vystúpenie s faktickou poznámkou

69. Ďakujem za slovo, pán podpredseda. Súhlasím s pani predsedníčkou poslaneckého klubu SaS, tu nejde o Juraja Krúpu, tu ide o politikárčenie, najmä pokiaľ ide o jeho jasné postoje k našej zahraničnej politike. Ja si veľmi dobre pamätám diskusiu, ktorá sa v tejto súvislosti viedla v súvislosti s DCA, a tu chcem poďakovať pánovi predsedovi, že zaujal jednoznačné a konzistentné postoje a takisto si vážim jeho postoj k Ukrajine. Čiže za mňa považujem toto odvolanie naozaj za ďalšiu z politických hier, ktorú nám tu predvádza opozícia, a určite na hlasovaní budem hlasovať proti tomuto návrhu. Budem držať palce, aby sa to takto nakoniec podarilo.
90. schôdza NR SR - 1.deň - B. popoludní
Dátum: 2023-05-02
Poslanec: Klus, Martin (-)
Druh vystúpenia: Vystúpenie s faktickou poznámkou

28. Ďakujem pekne, pán predsedajúci, za slovo. Ďakujem pekne aj kolegovi za vystúpenie. Ja by som rád len na margo tých medzinárodných zmlúv a dohovorov naozaj potvrdil tie slová, ktoré hovoril aj pán poslanec, a teda že najmä naši partneri či už z Litvy, Poľska, Maďarska, Rumunska, Bulharska, Grécka, a teda z tých krajín, kde sa predpokladá cesta Via Karpatia, pomerne pravidelne prízvukujú, že sa veľmi silne obávajú malého lieviku, ktorý sa môže objaviť práve na úseku diaľnice alebo teda v tomto prípade rýchlostnej cesty R4, a teda ponúkajú akúkoľvek pomoc a súčinnosť vrátane legislatívy. Viem o tom, že ministerstvo dopravy najmä s našimi poľskými partnermi je v aktívnom kontakte, a teda moja pripomienka k tomuto návrhu zákona je možno prosba, aby sme aj pri komunikácii častejšie používali práve tento typ problému a možno aj dobré príklady zo zahraničia, ktoré vychádzajú aj z toho, čo spomínal pán poslanec, a to je práve Poľsko, ktoré je mimoriadne efektívne v tejto oblasti a nikto mu nevyčíta to, že by napríklad s európskymi prostriedkami v tomto prípade narábali neefektívne, ale aj už zmienené Chorvátsko. Čiže ak je možnosť doplniť komunikáciu ministerstva dopravy aj o tieto príklady, ja osobne by som to viac ako privítal. Ďakujem.
83. schôdza NR SR - 5.deň - A. dopoludnia
Dátum: 2023-02-08
Poslanec: Klus, Martin (-)
Druh vystúpenia: Vystúpenie s faktickou poznámkou

68. Ďakujem pekne za slovo, pán predsedajúci. Ďakujem pekne za predstavenie zákona, pán poslanec. Ak dovolíš, rád by som sa ťa opýtal možno takú laickú otázku, ak by obec napríklad nedovolila chov nejakej tarantuly, ktorá je ale, samozrejme, adekvátne uložená na nejakom mieste, v nejakom súkromnom byte dajme tomu, je nejaký opravný prostriedok, s ktorým sa dá potom prípadne vychádzať? Pretože môže to byť aj o nejakom spore medzi konkrétnou osobou a dajme tomu starostom obce. Či máme aj takúto možnosť. Ďakujem pekne.
83. schôdza NR SR - 2.deň - B. popoludní
Dátum: 2023-02-02
Poslanec: Klus, Martin (-)
Druh vystúpenia: Vystúpenie

138. Príjemný dobrý deň, dámy a páni, dúfam, že ma budete počuť, lebo som prišiel o hlas včera. Každopádne ja budem veľmi stručný, referendum je taká moja srdcová záležitosť, o tom sa tu všeobecne vie už osem rokov. Takže dovolím si len nakrátko prispieť k tejto téme. Myslím si, že je to rozumný návrh, len by som sa rád opýtal predkladateľov, či v ňom počítali aj s tým, že by to naozaj mohlo byť len v druhom a treťom roku, ako je to štandardom vo viacerých krajinách vo svete. Do akej miery chceme hýbať aj s petičnými prahmi, pretože predsa len si uznajme, že tých 350-tisíc podpisov môže byť nedosiahnuteľných pre isté skupiny a nie teda politické strany, ako sme mali možnosť to vidieť v minulosti. A takisto ma zaujíma, že či sa zamýšľali nad tou myšlienkou, ktorú my tu presadzujeme v Národnej rade už dlhšie, a teda, že začnime sfunkčňovať referendum na miestnej a regionálnej úrovni, tak ako je to v iných krajinách, kde referendum je štandardnou súčasťou politického systému. Pretože pokiaľ sa naši občania nenaučia, že hlasovať v referende nohami nie je správne, to znamená, že ak chcú povedať nie, zostanú doma, tak vysoká pravdepodobnosť, že by sme mali nejaké platné referendá ešte na Slovensku tu nie je a pravdepodobne by sme čelili ďalším neplatným za milióny až desiatky miliónov eur. Takže toto je niečo, čo by som si rád s predkladateľmi vyjasnil, a preto som sa prihlásil do rozpravy. Ďakujem pekne za pozornosť.
78. schôdza NR SR - 1.deň - B. popoludní 2
Dátum: 2022-11-29
Poslanec: Klus, Martin (-)
Druh vystúpenia: Vystúpenie s faktickou poznámkou

87. Ďakujem veľmi pekne za veľmi konštruktívne príspevky. Pán poslanec Saloň a pán poslanec Kočiš, nesúhlasím s tým, že teda problém sú samotné spojené voľby. Môžme sa rozprávať o tom, ako sa nám ich podarilo spojiť na prvýkrát v prípade komunálnych a regionálnych volieb, a tu je presný opak toho, čo ste vy hovorili, a teda práve tým, že tá blízkosť volieb a možno aj to, že občania nie celkom rozumejú, aký je rozdiel medzi zastupiteľským zborom župy, mesta a prípadne mestskej časti, mohli spôsobovať takýto chaos. Môžme sa sporiť aj o tom, že či nebolo vhodné, aby občania dostali hlasovacie lístky vopred, aby nehľadali tie správne mená až za plentou, čo spôsobovalo zase zdržanie a tak ďalej a tak ďalej. O tomto všetkom môžme diskutovať a podľa mňa veľmi racionálne a dať aj podnety pre ministerstvo vnútra, aby sa podobné problémy okrem iného aj s neplatnými lístkami neopakovali, ale všade vo svete je trendom voľby spájať a je to dobrý trend, pretože to zvyšuje mieru transparentnosti. Spomínali ste, že to znížilo počet zúčastnených na komunálnych voľbách, ale ja si skôr myslím, že to je spoločenský trend a dôvera v nás politikov, prečo občania neprišli aj na komunálne voľby, ale zas na druhej strane výrazne to zvýšilo mieru účasti na voľbách do vyšších územných celkov. Čiže pohár nie je v tomto prípade poloprázdny, je poloplný. A ja zase mám veľkú dôveru v našich občanov, že vedia rozlišovať medzi poslancami Európskeho parlamentu, ktorých by mali voliť, a prezidentskými kandidátmi. Čiže tam predpokladám, že miera, to, čo ste označili za chaos, bude výrazne-výrazne nižšia, a preto si myslím, že je dôležité, aby sme tie voľby, voľby spojili. A ďakujem pekne aj pani poslankyni Pleštinskej za podporu a to, že spomenula našich kolegov a kolegyne v európskych inštitúciách a naprieč celým svetom. Týka sa to okrem iného aj našich zastupiteľských úradov. Naši veľvyslanci a naši kolegovia a kolegyne zo zahraničnej služby nemôžu vycestovať na voľby, pretože niekto tam jednoducho musí zostať, a týchto ľudí ukracujeme vo... (Prerušenie vystúpenia časomerom.)
78. schôdza NR SR - 1.deň - B. popoludní 2
Dátum: 2022-11-29
Poslanec: Klus, Martin (-)
Druh vystúpenia: Vystúpenie s faktickou poznámkou

67. Ďakujem pekne, pán podpredseda. Ja budem veľmi stručný vzhľadom na to, že naozaj nám začína pomaličky čas hlasovania, takže budem reagovať len na to, že ja som trošku viac optimistický, že to zosúladenie volieb ešte nie je úplne neodvratné, a teda apelujem aj na pána ministra vnútra a verím, že aj na jeho kolegyne a kolegov, že to nevzdávame a že hoc teda nám na prvý pokus o sedem hlasov táto možnosť nevyšla, stále ju môžme ešte doplniť v priebehu šiestich mesiacov a vtedy aj táto novela, o ktorej dnes rokujeme, dostane úplne iný charakter a tie tri ciele budú naplniteľné. Ja sa tomu budem venovať trošičku viacej potom v rozprave, kde sa chcem prihlásiť ústne. Ďakujem pekne.
24. schôdza NR SR - 1.deň - B. popoludní
Dátum: 2021-02-24
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

47. Ďakujem za slovo, pán predsedajúci. No, myslím, že predseda Národnej rady veľmi jasne vysvetlil, prečo je tento zákon potrebné predložiť aj v skrátenom legislatívnom konaní. A pán minister tu nie je preto, že nemá čo robiť a že má záľubu v tom, že predkladá zákony v skrátenom legislatívnom konaní, ale je tu preto, aby ten zákon opravil, a to je veľmi dôležité povedať. A mňa mrzí aj, mňa mrzia teda aj slová kolegov, ktorí to napádajú. A myslím si, že keby tento zákon tu nebol, tak zase rozprávajú, prečo sme ho nedali, prečo sme tú lehotu nepredĺžili a že je to nehospodárne nakladanie s majetkom štátu. Ja si myslím, že to nehospodárne nakladanie by bolo, keby ten zákon práveže tu nebol. A som presvedčený, že ten zákon je dobrý. Samozrejme, ho podporím a chcem požiadať ostatných kolegov z opozície, aby túto rozpravu nezneužívali v svoj prospech. Ďakujem pekne.
23. schôdza NR SR - 2.deň - A. dopoludnia
Dátum: 2021-01-27
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

118. Patrick, ja ti chcem veľmi pekne poďakovať nielen teda za seba, ale aj za všetkých, ktorí ti verili, že potravinový semafor predložíš, ako aj za všetkých poctivých potravinárov na Slovensku. Dovoľ mi, aby som bol aj ja trošku taký osobný. Môj pohľad na potraviny po stretnutí sa s tebou a po zoznámení s tebou musím povedať, že sa výrazne zmenil a vždy, keď idem do potravín alebo do reťazcov, tak si pozerám nielen zloženie, ale aj ostatné veci a výrazne tým ovplyvňujem aj iných ľudí, čo im trošku lezie niekedy už aj na nervy. Ale musím povedať, že najlepšie zážitky mám, keď s tebou naozaj reálne do tých potravín idem, a to mám takú výsadu alebo šťastie. A neboj sa, nebudem tu rozprávať tie príbehy, ktoré zažívame spolu pri tých jednotlivých pultoch, ale sú to pre mňa naozaj zážitky, na ktoré, na ktoré nikdy nezabudnem. Chcem ťa poprosiť, aby si sa naozaj nedal odradiť, aby si bojoval ďalej, lebo slovenské potravinárstvo ťa potrebuje doslova ako soľ. A na záver ti chcem povedať, že som na teba veľmi hrdý, že som veľmi hrdý na tvoj dlhoročný boj za zdravie a som hrdý aj na tvoj potravinový semafor.
22. schôdza NR SR - 2.deň - B. popoludní 2
Dátum: 2021-01-14
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

24. Ďakujem za slovo, pán podpredseda. Ja sa veľmi teším, že svitá na krajšie časy. Pani kolegyňa Cigániková pochválila hnutie SME RODINA. Tak ja mám hneď deň krajší, musím povedať. Absolútny súhlas s predsedom Národnej rady, ktorý poukázal na to, aby ani jedna vakcína, ani jedna vakcína nevyšla nazmar. A to je veľmi, veľmi dôležité na tomto celom. A preto budem aj ja veľmi rád, keď potom bude mať slovo pán minister a objasní niektoré aj otázky Borisa Kollára. To, že tu dnes sedíme, má veľký význam a dôsledok toho alebo dôkaz toho je aj to, že podľa informácií už aj okolité krajiny sa idú inšpirovať touto našou novelou. Takže ja držím palce a všetkými desiatimi budem za.
18. schôdza NR SR - 3.deň - B. popoludní
Dátum: 2020-11-26
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

86. Ďakujem za slovo, pán predsedajúci. Ja musím teda znovu zareagovať na pána Tomáša, ktorý tu opäť zavádza. Ja rozumiem, že by ste boli najradšej, aby tá minimálna mzda bola 656 eur, tak ako aj odborári. Pripomínam, že v tomto roku je minimálna mzda 580 a na budúci rok teda bude 623 eur. Ale ťažko sa komunikuje s odborármi, keď nechcú pristúpiť na žiadny kompromis na rozdiel teda od zamestnávateľov. Ale čo je najhoršie, vy hovoríte, že my sme pripravili ľudí alebo sme znížili minimálnu mzdu o 33 eur. A pravda je taká, že ju zvyšujeme o 43 eur. A veľmi rád by som vám pripomenul, že vy keď ste tú minimálnu mzdu mohli zdvihnúť v oveľa väčšej výške, ako napríklad v roku 2013, kedy bola ekonomika na úplne inej úrovni, ste ju zvýšili o 11 eur a v roku 2014 ste ju zvýšili o 14 eur. Tak kto tu je, znovu sa pýtam, viac sociálnejší? Ďakujem.
18. schôdza NR SR - 3.deň - A. dopoludnia
Dátum: 2020-11-26
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

154. Ďakujem pekne za slovo. Chcem reagovať na kolegu Takáča a na sociálne balíčky, ktoré sme teda vraj zrušili. Je to, samozrejme, klamstvo a povedzme si, ako to naozaj je. Spomínali sa najskôr 13. dôchodky. Vy ste veľmi zabudli na to, že vy ste ich akosi záhadne zabudli dať do rozpočtu na tento rok, a to je presne to isté, ako keby som ja prišiel za vami, daroval vám poukážku na takéto krásne autíčko a vy prídete do predajne, tam vám povedia, áno, máte ho tu rezervované, ale zabudli ste ho zaplatiť. Čiže takisto to bolo s vašimi 13. dôchodkami. Nehovoriac o tom, že vy ste na to minulý rok vyčlenili 150 mil. a my v tejto kríze viac ako 300 mil. Tak sa pýtam, kto je tu viac sociálny. Za ďalšie. Pracujúci rodičia budú mať reálne vyšší príjem, pretože sa tieto nahradia vyšším daňovým bonusom, a vy to veľmi dobre viete. A tak ako som spomínal, deti v hmotnej núdzi tie obedy zadarmo budú mať. A tretí balíček, vládne, tretí balíček vlaky zadarmo ostávajú. Tak sa pýtam, kto je tu viac teda sociálnejší, aký je teda výsledok. Táto vláda je oveľa viac sociálnejšia ako tá vaša napriek tomu, že ste mali na to oveľa viac prostriedkov ako my. Ďakujem pekne.
18. schôdza NR SR - 3.deň - A. dopoludnia
Dátum: 2020-11-26
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

44. Pán kolega Tomáš, ja rozumiem tomu, že ste v opozícii, že musíte napádať tieto opatrenia, a chápem aj to, že máte perfektný mediálny tréning a naozaj vám to tam ide, ale ak tu niekto klame a zavádza, tak to určite nie sme, nie sme my, ani ja, ani pán minister a vy ste mi to vlastne aj potvrdili s vaším kolegom, že sa vlastne zvýšili poplatky pre rodičov za réžiu, za mesačnú réžiu pre jedálne na základe vašich opatrení. Samozrejme, že do zákona ste to nemohli dať ani ste to nedali, ale obciam a mestám nezostávalo nič iné, väčšine obcí a mestám, aby som bol úplne presný, ako to, aby výrazným spôsobom vraj aj niekoľkonásobne zvýšili mesačný poplatok za réžiu, za stravu. Takže to je reálna, to je reálna pravda, tak, ako to naozaj bolo. A zabudli ste povedať jednu ešte dôležitú, samozrejme, vec, lebo sa vám to nehodí do tých vašich vystúpení, a teraz si dovolím ja vám povedať, že asi vy neviete, o čom hovoríte, lebo veľmi dobre viete, že pre pracujúcich rodičov sa ako keby nahradilo toto opatrenie a nahradí sa toto opatrenie vyšším daňovým bonusom. A opakujem, tie deti, ktoré najviac potrebujú obedy zadarmo, deti v hmotnej núdzi, tým tie obedy zadarmo zostanú.
18. schôdza NR SR - 3.deň - A. dopoludnia
Dátum: 2020-11-26
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

28. Ďakujem pekne za slovo, pán predsedajúci. Chcem sa k tomu tiež vyjadriť, lebo ako komunálny politik som to zažil, ako to bolo aj u nás, a tak, ako povedala aj kolegynka predo mnou, boli s tým naozaj veľké problémy. Išlo o materiálno-technické zabezpečenie, ktoré nemali jednotlivé školské jedálne, jednotlivé obce a mestá, a nehovoriac o zvýšených nákladoch, samozrejme, na personál, ktorý bol minimálne na začiatku úplne na pleciach miest a obcí, na čo neboli pripravené. Ale čo ma najviac zaujalo alebo sklamalo, alebo ako to povedať, o tom, ako vy hovoríte, o obedoch zadarmo. Prosím vás, aké obedy zadarmo? Veď nezavádzajme tu ľudí, veď to nie sú obedy zadarmo. Predsa každý jeden rodič platil mesačný poplatok na réžiu, ktorú si touto vašou zmenou takmer všetky školské jedálne zvýšili nie o 100, ale niektoré aj o 200 %. To znamená, že keď bol február alebo december a boli prázdniny, nedajbože, keď bolo ešte dieťa nejaký týždeň na PN, tak tých rodičov stáli tie obedy mesačne oveľa viac ako predtým. (Reakcia z pléna.) No určite, že áno. Ja mám vlastnú skúsenosť s tým, takže (reakcia z pléna), no je to pravda (reakcia z pléna), keď platíte mesačne... (Prerušenie vystúpenia predsedajúcim.) Šeliga, Juraj, podpredseda NR SR 29. Poprosím, nechajte pána poslanca. Kašper, Igor, poslanec NR SR 30. Ja som vám neskákal do reči. Keď platíte mesačnú réžiu školskej jedálni povedzme 12 eur alebo 10 eur, tak ju platíte tak či tak, či je v tom mesiaci týždeň prázdniny alebo či to dieťa je týždeň alebo dva týždne na péenke. Takže nehovorme tu, prosím vás, o obedoch zadarmo. A na záver, lebo ste mi zobrali pár sekúnd času, tie deti, ktoré to najviac potrebujú a ktoré sú zo sociálne slabších rodín, predsa pre nich to zostáva zachované. Takže taká je reálna pravda. Ďakujem pekne.
16. schôdza NR SR - 1.deň - B. popoludní
Dátum: 2020-10-20
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

64. Ďakujem za slovo, pán predsedajúci. Ja budem k vám, pán kolega Fico, vecný. Dnešná minimálna mzda je 53 % priemernej mzdy, čo je druhý najväčší podiel v rámci celej Európskej únie. Schválením minimálnej mzdy vo výške 623 eur sa dostaneme na prvé miesto v rámci celej Európskej únie. Nezabudnite toto, prosím, uviesť vo vašich stanoviskách a článkoch. Ale viete, čo by ste vy urobili, keby sa tá mzda schválila v tej výške, ako ste navrhovali alebo ako to bolo pôvodne schválené, tých 656 eur? Zvolali by ste tlačovku a prvé, čo by ste povedali: „Prečo ste dali takú vysokú minimálnu mzdu, veď to, veď to zničí zamestnávateľov a bude sa zvyšovať nezamestnanosť!“ (Smiech v sále a rekcie z pléna.) No, áno, presne tak by ste reagovali (povedané so smiechom), že to zničí zamestnávateľov a budú musieť prepúšťať. (Ruch v sále.) Ja som vás nevyrušoval, prosím vás pekne, keď ste vy hovorili. Dovolím si jeden citát tu ešte povedať a budete toho človeka určite veľmi, veľmi dobre poznať: „Rapídne zvyšovanie slovenskej minimálnej mzdy kritizuje aj Národná banka Slovenska. Varovanie osobne vyslovil bývalý minister financií“, predopkl..., uvádzam, že váš, samozrejme, „a súčasný guvernér Národnej banky Peter Kažimír. Podľa neho ohľadom minimálnej mzdy opatrnosti v období, keď externé vplyvy spomaľujú slovenskú a európsku ekonomiku, nie je nikdy nazvyš.“ Opakujem, že to je váš bývalý nominant. A o tých 13. dôchodkoch, to sa už ani nemá význam baviť. Je všeobecne známe, že dôchodky sme my zvýšili o 300 mil. eur, za vašej vlády to bolo 150 mil., keď ste mali na to oveľa viac času, a, samozrejme, aj oveľa viac, oveľa viac zdrojov. Ale chcem povedať na záver jednu dôležitú vec, že vďaka SME RODINA a vďaka tejto vláde je 300 mil. v rozpočte, ktoré ste vy zabudli na 13. dôchodky dať. Takže keď ste doteraz klamali dôchodcov, prosím vás, aspoň teraz ich neklamte.
12. schôdza NR SR - 6.deň - B. popoludní
Dátum: 2020-09-24
Poslanec: Kašper, Igor (SME RODINA)
Druh vystúpenia: Vystúpenie

228. Pán predsedajúci, vážené panie poslankyne, vážení páni poslanci, v súlade s § 73 zákona o rokovacom poriadku som bol určený za spravodajcu k návrhu uvedeného zákona, tlač 212. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre vzdelávanie, vedu, mládež a šport. Za gestorský výbor navrhujem Výbor Národnej rady pre vzdelávanie, vedu, mládež a šport. Odporúčam, aby predmetný návrh zákona v druhom čítaní výbory prerokovali do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
12. schôdza NR SR - 5.deň - B. popoludní
Dátum: 2020-09-23
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

98. Ďakujem za slovo, pán predsedajúci. Chcem reagovať tiež na kolegu Ferenčáka a trošku upresniť tie jeho slová. Myslím, že tá pomoc pre obce a mestá, ktoré, ktorá, momentálne využívajú, čo sa týka nenávratného finančného príspevku, podotýkam, že s nulapercentným úrokom, je naozaj dobrá, ja mám sám veľmi veľa ohlasov na túto pomoc. A nespomenuli ste jednu zásadnú vec, a to je to, že tieto obce a mestá, vyššie územné celky majú priamo v zmluve o nenávratnej finančnej výpomoci klauzulu, že táto návratná, pardon, návratná finančná pomoc sa môže zmeniť na nenávratnú, čiže je tu veľká šanca, že to bude ako príspevok mestám a obciam. Čo sa týka tej možnosti, čo ste hovorili, že niektoré mestá a obce si to nebudú môcť dovoliť, že je tam hranica. Áno, je tam hranica 60 % k pomeru k bežným výdavkom, resp. príjmom z minulého roku, ale ja priznám sa, sám nepoznám nejakú obec alebo mesto, že ktorá by túto podmienku nesplnila. Ak poznáte vy vo vašom okolí, aspoň mi vymenujete päť alebo desať, tak sa vám ospravedlním, ale myslím si, že toľko ich ani nie je. A posledná vec, ktorú by som chcel povedať, je to, že mi to je trošku také komické, že teraz predkladáte tento zákon, že ako chcete vy pomôcť obciam a mestám a VÚC-kam, aby sa im zvýšili nejako príjmy, ale práve vy ste v posledných rokoch schvaľovali zákony ako zvyšovanie odpočítateľnej položky, bola tam chodníková reforma, bolo tam, samozrejme, platy pedagogických a iných zamestnancov štátnej správy, GDPR, terénne sociálne služby a všetky tieto zákony, ktoré boli schválené, znížili komfort obciam a mestám, zvyšovali im výdavky, ale podielové dane ste im nezvýšili. Čiže dlhé roky ste tým obciam, mestám a VÚC-kam, dovolím si povedať, podrážali, podrážali nohy a teraz prídete s návrhom, ako im chcete veľmi pomôcť. Tak ja tomu veľmi neverím. Ďakujem.
12. schôdza NR SR - 1.deň - B. popoludní
Dátum: 2020-09-16
Poslanec: Kašper, Igor (SME RODINA)
Druh vystúpenia: Vystúpenie s faktickou poznámkou

185. Pán kolega Richter, je paradoxom, že práve vy hovoríte o klamstve a okrádaní. Dvanásť rokov ste mali na to, aby ste ľuďom pomohli, aby ste im dali dvanáste dôchodky. Ani raz tie dvanáste dôchodky neboli v rozpočte a nedali ste ich do rozpočtu ani vtedy, nedali ste ich do rozpočtu ani vtedy, keď ste ich pár dní pred poslednými voľbami schvaľovali. Je to strašné a odporné farizejstvo z vašej strany, čo tu hovoríte, ale viete, čo je na tom najhoršie, na tom všetkom? Že vy ste vlastne na to mali čas tých dvanásť rokov, ale mali ste na to aj zdroje. Tá ekonomika bola v úplne inom stave, ako je teraz. Lenže vy ste to urobiť nechceli. To je ten problém. Vy ste to urobiť museli, tak ako povedal váš predseda pán Fico, lebo keby ste to neboli urobili pár dní pred voľbami, tak skončíte na dvanástich a trinástich percentách. Takže si to zhrňme. Vy ste dali posledný rok na dôchodky 150 miliónov a my v tejto kríze, ekonomickej kríze sme dali viac ako dvojnásobok, viac ako 300 miliónov. Tak si myslím, že aj školák na prvom stupni pochopí, že kto tu ľudí okrádal a kto im chce naozaj pomôcť. Ďakujem. (Potlesk.)